정조 9년
乙巳八月二十七日巳時。上御誠正閣。晝講入侍時。知事徐有隣。特進官鄭好仁。參贊官柳焵。侍讀官李錫夏。檢討官兪漢敬。假注書洪義浩。記注官金健修。記事官尹行任。宗臣西淸君煋。武臣李煜。以次進伏訖。錫夏讀孟子離婁篇。自孟子曰。禹惡旨酒。止坐而待旦訖。上讀新受音。錫夏曰。孟子歷敍群聖道統之相傳。而稱禹之德。必擧好善言三字。以此推之。人君之所當監法者。無如此一句。蓋好之云者。旣有好聞之心。兼有採用之實也。厥或有其心而無其實。則雖使嘉言嘉謨。日陳於前。不過爲空言而止耳。試以近日言之。聖念恒切於樂聞。絲綸每勤於求助。而官箴不登。野言無聞。此固群下不能對揚之致。而抑恐自上採用之實。或有所未盡而然。然而上有好者。下必有甚焉者。此惟在於詢咨之以誠。聽施之以實耳。伏願加勉焉。上曰。所奏好矣。漢敬曰。大禹之好善言。成湯之立賢無方。文王之視民如傷。武王之不泄不忘。周公之坐而待朝。言雖有異。意實相符。大抵聖人大公至正之心。不遑暇豫之念。於此可見矣。方今聖明在上。一視群下。無所偏係。聽察庶務。不懈憂勤。臣實欽歎。而其在聖益之工。雖在淸燕之中。常以天地無私之德。日夕乾惕之工。益加勉勵。是臣區區之望也。上曰。所奏亦好矣。經筵以下繼陳之。有隣曰。文王之望道如未見者。以聖人造極之工。寧有眞箇如未見之理。而猶爲此說者。可見其純亦不已。不自滿假之意。伏願深留聖意焉。上曰。所奏誠好矣。好仁焵曰。玉堂經筵。已各備陳。臣等別無可達者矣。上曰。今將賓對。講官先退。可也。仍命次對入侍。健修承命出。與左議政洪樂性。行司直李命植。行工曹判書金華鎭。行司直金魯鎭。仁陵君李在協。行戶曹判書趙㻐。禮曹判書金履素。刑曹判書李在簡。行副司直李柱國。兵曹判書趙時俊。行副司直徐有大。禮曹參判金思穆。大司諫朴天行。事變假注書鄭冣行偕入進伏。上命大臣進前曰。卿之今日入來。可謂奇幸矣。樂性曰。臣亦不自意。今日之復登文陛矣。幸蒙恩造。得有此日。不知所達矣。近來日氣不調。伏未審聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。臣之無妄一疾。幾至難言。而前後聖眷。河海莫量。得此生道。復登筵席者。莫非王靈所暨。第臣病狀。雖云向差。而精神筋力。尙未收拾。戶庭之間。亦難出入。賓對有命。恩敎勤摯。臣於是。不敢言病。擔舁入來。獲近耿光。在臣身。實爲萬幸。而第念臣。雖無病服勤。猶且無補於廟謨。況此三朔淹病。一味虛縻。臣心悚惶。猶屬餘事。而我殿下。何不顧國事之叢脞。終靳於宿德之更卜耶。是臣今日區區之望也。上曰。予非不知廟務之積滯。而其奈重卜之無其人。何哉。金領府則篤老且病。徐判府則欲其少休。金判府宜暫閑養。兩李判府。亦是老病無故者。只是鄭領敦寧一人。而此亦纔以病免矣。次對之屢月不行。非不可悶。而取考前例。則數十年前。多有只行原任次對之時。辛巳近例。亦無時任。幾至三朔矣。顧今世道朝象。比諸其時。不知落下幾層。大臣之一日曠位。固可憂也。而卿是宿德。立朝且久。實合於目下救時之策。今日造朝。誠云幸矣。樂性曰。臣雖不病。在國事。毫無所益。而自來昏錯。無往非罪。臣豈有一半分捄時之策乎。上曰。近日事。無不可知者。百度之叢脞多矣。紀綱之委靡極矣。人皆欲自就死地。比如大病之餘。未脫危域。得生道。然後始可下手。此可喩於卿之調病矣。在今之道。唯思牛溲馬渤。俱收竝蓄之道。專以不傷人爲主。可也。委靡之極。則振刷亦當有其時矣。卿之三朔滯病。委任不遞者。予豈無料量而然也。此政休養生息之時。當世救時之才。予則曰非卿莫可。樂性曰。臣之昏迷無識。何往非愆。而至於紀綱振刷之責。尤非臣力量之所期。四年尸位。無所對揚者。今豈有收拾之望乎。雖以臣治病之方喩之。或用補劑或用峻劑。然後始得差道。如或一向委置。則何以責效乎。今日之不計顚仆。冒沒登對。專爲此也。伏乞亟下體諒之命焉。上曰。旬望之暇。不是難事。便宜調攝。亦何妨也。樂性曰。陵幸當前。而臣以時任。亦難陪扈。有臣如此。生不如死矣。上曰。時任留都。亦多前例。卿勿辭焉。樂性曰。俄承聖敎。以諸原任之宜令閑養爲辭。體下之恩。非不代感。而臣則獨未蒙一視之恩。何殿下厚於彼。而薄於此也。上曰。予之委任於卿。實則厚於卿而然也。日前金領府登筵。誠爲奇幸。卿之今日登對。亦云幸矣。金領府登筵之後。凡節近復何如云耶。華鎭曰。無他添症。一向粗安矣。上謂樂性曰。今日見卿幸矣。此後則益加愼攝焉。仍命陳廟謨。樂性曰。卽見京畿前監司金思穆報備局辭緣。則以爲。本營將士支放及軍需所用。擧皆取用於各樣耗條。而壬癸兩年停退。尙在未捧耗條。殆半減縮。應下不足之數。穀爲二百餘石。錢爲五百餘兩。他無措劃之策。今年牟還加分耗條中。限六百六十二石。特許劃給爲請矣。該營壬癸兩年之停退者。尙未準捧。應下不足。勢所固然。兩年不足之代。皆自朝家。有所劃給。則今此所請。亦當有區處之道。今年牟還加分耗條中。依此數。使之取用。何如。上曰。依爲之。出擧條樂性曰。承文院表咨謄錄釐正事。自初嶺伯鄭昌順。行副司直李崇祐。同爲監董矣。鄭昌順出外後。李崇祜有難獨當云。判尹鄭昌聖。使之同爲監董。期於從速了當之地。何如。上曰。依爲之。出擧條樂性曰。此外別無時急稟處。雖有數件可達之事。而臣之病餘昏錯。不敢長語。以俟後日稟處。何如。上曰。唯。上曰。今番監試後所聞。何如。樂性曰。場屋至嚴。榜亦善出云。而二所試官之前後錯誤。亦似出於操心之太過而致此也。上曰。二所事屢度所犯。雖非試官之罪。而一事二事轉輾犯科故。罪亦自推考而至於不敍。末乃禁推。反似從輕。蓋以其俱非大罪故也。大體丙申以後。無科禁之少緩矣。今何以致此耶。樂性曰。今番科場。果爲至嚴。此後設科。如是不解。則可無慮也。上曰。豈其然也。樂性曰。俄見北伯狀啓。則以廾日發巡云。在前陵幸時。每有前期下敎矣。上曰。遠陵經宿。然後道臣始境上出待云。今番則雖無下敎。自可無拘矣。樂性曰。世子宮相見禮。曾有秋涼後爲之之命矣。今已秋涼。待來月間。擇日行禮。不勝區區之願矣。上曰。連爲好過。且善遊嬉。而難於粧束見賓。姑俟之好矣。上曰。其間園所役事。幸已告竣矣。樂性曰。園役告完。誠爲慶幸矣。臣亦獲忝前日董事之列。故淹病之中。雖未效奔走監董之誠。而屢次送人看審。則諸臣善於監董。訓將之筋力。聞甚稀貴矣。上曰。訓將看役後凡節有勝云。誠奇異矣。且訓將之效勞於國事多矣。今番園所終始董役。勞勩不些。且於明陵元陵。曾有監董之勞。而至於今番園所之役。事甚稀貴矣。酬勞之典。宜無所惜。而以其更無可加之資。故只施錫馬之例賞矣。今春以後。彼雖辭勳。而予則視同勳臣。非但此也。其家自是勳戚之舊。事當自別。近聞重臣具允明加階輔國之後。有追贈其生養家之例云。訓將雖是支泒。且經判中樞。援例許施。亦無不可。卿於退出後。問于銓曹。依重臣例爲之事。分付。仍命書傳敎曰。政官牌招開政。上曰。前吏判與戶判。同爲立朝。豈不好耶。樂性曰。果然矣。上曰。前吏判則予自宮官時。已知其人。戶判亦非齟齬之蹤。而每有退步底意矣。今幸回心。反近於時樣矣。仍命戶判進前。㻐進伏。上曰。輦路積石。不可久置。速爲輸出。可也。㻐曰。匠手相妨。待了役後。方欲繼始改築之役矣。上曰。曾前慈慶殿創建時。所餘土石。積置禁中。便成丘陵。仍爲射亭矣。近聞其下。有井泉湮廢云。故使之修治。則井泉果依舊。而其土石則出給戶曹矣。戶判方欲以此。改築賓廳後。造山云。若然則可爲事業矣。樂性曰。如是修治則誠好矣。在簡進前曰。犯禁儒生中逃躱者。皆未捕得。所現捉者。只是一人。而其供。多遁辭。此則自臣曹當照律。其餘人亦發關該邑。捉來照律似好。故敢達矣。上曰。依。時俊曰。在前明陵幸行時。挾輦軍四百名。餘軍二百名替代矣。今亦依此磨鍊乎。敢此仰達矣。上曰。今番依此爲之。餘軍以一百名爲之。可也。出擧條時俊曰。在前陵幸時。十里外斥候伏兵及傳語軍。守摠兩營。隨其地方擧行。而當日回鑾時。則斥候伏兵。連因特敎置之。今春泰陵展謁時。則傳語軍。亦爲置之。只部字內擧行矣。今番則何以爲之乎。敢此仰達矣。上曰。傳語軍外。今番竝除之。可也。出擧條時俊曰。在前陵幸時。弘化門外。留都守摠兩營。輪回擧行矣。今番則兩營中。何營爲之乎。敢此仰達矣。上曰。以守禦廳爲之。可也。出擧條時俊曰。幸行回鑾後。隨駕軍兵犒饋。近年。連以乾物擧行矣。今番則何以爲之乎。敢此仰達矣。上曰。今番依此爲之。可也。出擧條時俊曰。碑閣所歷臨時。挾輦軍環衛。當如例爲之。而至於馬兵。則民家稠密之處。無環衛之路。何以爲之乎。敢此仰達矣。上曰。道上留駐。以此磨鍊節目。可也。出擧條時俊曰。黔巖晝停。有勿爲磨鍊之下敎。而碑閣所歷臨時軍令等節。依例擧行乎。敢此仰達矣。上曰。依爲之。出擧條時俊曰。今此式年文武科初試。定在九月初四日。而與幸行日子相値。武科則勢難設場。何以爲之乎。敢此仰達矣。上曰。係是京鄕竝設之日。有難進退。伊日則二所試官詣試所。只令會同。還宮後設場。可也。出擧條上曰。如是則文科設場。尤無所妨矣。時俊曰。然矣。時俊曰。凡禁軍口傳之規。有原納馬。終制納馬等色目。互相塡差。而宣薦禁軍。則毋論原納馬。與終制納馬。只從納馬。次第口傳矣。禁軍則一般。規例則各異。其在一其制之道。不無斑駁之嫌。而宣薦禁軍。亦願其互相塡差矣。此後則宣薦禁軍之終制納馬者。亦依凡禁軍例。與原納馬者。間雜塡差。何如。上曰。將臣各陳所見。可也。柱國曰。凡禁軍有原納馬。終制納馬。遞來納馬之規。原納馬數三人塡差後。終制遞來各一人塡差。而至於宣薦禁軍。則元無此規。今若依原禁軍例爲之。則終制之類。雖有速塡之效。原納馬之人。似無所願矣。有大曰。禁軍口傳之規。旣有原納馬。終制邊將遞來等名色。互相塡差。而宣薦則毋論終制與原納馬。只從納馬。次第而口傳。故終制之類。不無淹滯之歎。此後則宣薦禁軍。亦依元禁軍例。終制納馬者。一體間差似好矣。時俊曰。毋論塡差之差先差後。旣曰禁旅。則凡禁軍與宣薦禁軍口傳之法。分而二之者。甚非一其制之道。故有此所達矣。上曰。依爲之。出擧條有大曰。銅龍門軍兵入直處所。今番則依下敎。因司僕例。雖自本營添造。此後不可因以爲例。凡係營造修繕之役。旣自戶曹主營。依前擧行似好。故敢此仰達矣。上曰。所奏亦不無意見。出擧條令該曹稟處。可也。出擧條上曰。不必待後日稟處。戶判亦陳所見好矣。㻐曰。非但此事然也。各處修改。雖自戶曹爲之。而以其護守之不謹。故曾未幾何。又復頹廢。數年之間。更請修改。此爲該曹難支之弊矣。雖以今番闢入齋言之。年前修理。可謂一新。而今又請改。豈不可悶乎。上曰。果然矣。闢入齋事。昨年以先正奏建之舊甲重廻也。故特令修繕矣。今又如是。該掌務官。自卿曹草記請罪。可也。且以軍兵直所事言之。戶判之言。亦無怪矣。司僕修改。每自司僕自當。此可援例。御將亦經禁將。所見。何如。柱國曰。營門則異於司僕。不可自當修改。而該曹則申飭計士輩。劃給容入物力。營門則使將校監董。然後可以捄弊矣。㻐曰。以其修改之自修改。守護之自守護故每致此弊矣。上曰。議政府鑞牌事。果於何時始廢云耶。樂性曰。似是不久。事當復舊。而皁隷加數之際。雇立經費。亦可念矣。上曰。大典通編。旣以復舊載錄。則又豈可以皁隷之。故還廢之耶。大抵文獻之固陋。莫如今日。雖以鑞牌事言之。決是百年內見廢之事。而人無知者。豈不慨然乎。仍命臺諫進前。天行進伏。上曰。只擧末端以奏。可也。天行曰。請大靜縣爲奴罪人金壽賢。更令王府。設鞫嚴問。依律處斷。上曰。不允。天行曰。請爲奴罪人河翼龍金重得。亟令王府。設鞫得情。快正王法。上曰。不允。天行曰。請大請縣定配罪人聖中。亟令王府。設鞫嚴問。期於得情。快定王法。上曰。不允。天行曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。天行曰。請恒善支屬。亟命散配。時謙兄弟。竝投絶島。以嚴隄防。上曰。不允。天行曰。請荐棘罪人瑩中。亟令王府。設鞫嚴問。夬施當律。上曰。不允。天行曰。請巨濟府絶島安置罪人朴宗集。亟令王府。拿鞫得情。施以當律。上曰。不允。天行曰。請逆賊尙魯。亟施孥戮之典。上曰。不允。天行曰。請物故罪人國榮。亟施孥籍之典。上曰。不允。天行曰。請爲罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。天行曰。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。天行曰。請特寢李魯春島配之命。仍令王府。還囚南間。設鞫嚴問。期於得情。上曰。不允。天行曰。請尹得孚。亟令王府。嚴鞫得情。上曰。不允。天行曰。請李光殷。設鞫嚴問。期於得情。施以當律。上曰。亟停勿煩。天行曰。請渭原郡定配罪人炯魯。亟寢發配之命。仍令王府。設鞫得情。夬正王法。上曰。亟停勿煩。天行曰。新除授司憲府掌令權世規。時在原春道江陵地。請斯速乘馹上來事下諭。上曰。依啓。倂出擧條命大臣以下先退。命書京畿儒生閔致謙等疏批。又命書坡州儒生驪州儒生疏批訖。上曰。政院以此等儒疏。何可捧入乎。今日仕進承旨。誰也。亨元曰。都承旨外。皆入來矣。上命書傳敎曰。以章甫籲閽。在所當審。豈敢如是屑越。坡山位次事。非朝廷所知。孤山配享事。亦非緊重。而一日之內。兩章竝捧。烏在其重儒疏之意乎。同副則新入之故。無怪其未能致察。在院諸承旨之噤口無一言。極爲駭然。一竝遞差。該房理難獨逭。亦爲遞差。又命書榻敎曰。京畿監司入侍。又命書傳敎曰。承旨前望單子入之。待下批牌招察任。上曰。承旨代則以李漢豐趙興鎭洪仁浩黃昇源四人出牌。可也。仍命前黃海監司入侍。出榻敎健修承命出。與前黃海監司洪秉纘偕入進伏。上曰。目下民事。何如耶。秉纘曰。去月雨水之後。多所受傷。似不免災年矣。上曰。海州雨水。所聞可驚。果何如乎。秉纘曰。雨始於山底。及於浦口。而其間人家之漂沒。爲近百戶。此則詳陳於狀聞中。而田畓之被災處。亦多全失矣。上曰。漂戶接濟之方。自朝家。略有顧助。而果皆有奠居之望耶。死者已矣。生者之靡室靡家。尤豈不可矜乎。秉纘曰。臣於在營時。與該守令。奉揚朝家德意。各別顧恤。期於奠安之地矣。上曰。海州外他邑。亦何如。秉纘曰。通一道。無可謂豐登之處。而大體似不至設賑矣。上曰。卿須與新伯往復。善爲誠心賙救。則雖不關由於朝家。自多飢民之蒙利矣。秉纘曰。今年海西。獨蒙劃災之恩。此實莫大之惠。而所劃之災。尙有不足之慮。綿農亦多被災處矣。上曰。邑弊民瘼。別無大段可奏者耶。昨年經勅之後。亦無弊端乎。秉纘曰。以富者都監名色革罷之故。民皆蹈舞云矣。上命秉纘先退。亨元曰。兵符旣已造成。圻營則當以諭旨下送。而守摠兩營。亦以諭旨擧行乎。上曰。牌招傳授。可也。承旨出去。以啓辭爲之好矣。仍命退承史以次退出。